宿山家效孟浩然
作者：黄庭堅
朝代：宋

paragraphs: 秋陽沈山西，委照藩落下。
霧連雲氣平，濛濛翳中野。
空村晚無人，一二小蝸舍。
老翁止客宿，喬木縻我馬。
松爐依稀煙，槁竹照清夜。
幽泉抱除鳴，生涯渺瀟灑。
翁家炊黄粱，殺雞延食罷。
問余所從誰，庸詎學丘也。
投身解世紛，恥問老農稼。
予生久邅回，百累未一謝。
斑斑吾親髮，弟妹逼婚嫁。
無以供甘旨，何緣敢閑暇。
安得釋此懸，相從老桑柘。